[Foto’s] Potch se senior burgers wys ou besems vee ook skoonFoto: Facebook/Potch dienssentrum ŉ Groep senior burgers van die Potchefstroom-dienssentrum het Dinsdag besluit om die strate in te vaar en ŉ skoonmaakveldtog in hul omgewing te begin. Sanet Jansen van Rensburg, adjunkdirekteur van die dienssentrum vir bejaardes, meen hulle wil trots wees op die omgewing waar hulle woon, asook ŉ voorbeeld vir ander wees.“Ons wil mense wys jou ouderdom maak nie saak nie, jy kan nog ŉ verskil maak. As ons kan help om ŉ kultuur van skoonmaak te vestig, dan is ons daar!” Dié groep van ongeveer 20 “skoonmakers” het vir so 45 minute in Chris Hanistraat (ou Bothastraat) geloop en rommel optel. Daar was selfs ŉ vrou, Henna, met ŉ trekklavier, wat gesorg het vir ŉ bietjie musiek. “Hulle het die stappie vreeslik geniet – ons het dit al voorheen gedoen, maar ons gaan dit beslis ŉ gereelde instelling maak,” sê Sanet. Dié dienssentrum is die grootste in die land en bestaan reeds vanaf 1983. “Sommige mense sal sê die papiere gaan net môre weer daar wees, maar ons kan by onsself begin, en vandag nog ŉ verskil maak.” Besoek gerus die Potchefstroom-dienssentrum se Facebook-blad om hierdie entoesiastiese groep dop te hou.